Penggunaan anjing polis di seluruh dunia

Dalam kerja penguatkuasaan undang-undang, **[[anjing polis]]** digunakan di seluruh dunia untuk pelbagai tujuan termasuk penangkapan, pengesanan, dan pencarian dan penyelamatan.

## Amerika Syarikat

Anjing polis digunakan secara meluas di serata Amerika Syarikat. Anjing polis dikendalikan di peringkat persekutuan, negeri, kaunti, dan tempatan dan digunakan untuk pelbagai jenis tugas, serupa dengan tugas di negara lain. Tugasnya pada umumnya termasuk pengesanan narkotik haram, bahan letupan, dan senjata lain, pencarian dan penyelamatan, dan pencarian kadaver. Baka paling lazim untuk tugas harian merupakan anjing gembala Jerman dan ''malinois'' Belgium, walaupun baka lain mungkin digunakan untuk melaksanakan tugas spesifik.

Di peringkat persekutuan, anjing polis mungkin terlihat di sesetengah lapangan terbang sambil membantu pegawai Pentadbiran Keselamatan Pengangkutan untuk mencari bahan letupan dan senjata atau membantu Kastam dan Perlindungan Sempadan untuk mencari narkotik dan orang tersembunyi. Sesetengah anjing juga mungkin digunakan oleh komponen taktikal bagi agensi seperti Biro Alkohol, Tembakau, Senjata Api, dan Bahan Letupan, Biro Penyiasatan Persekutuan, dan Perkhidmatan Marsyal Amerika Syarikat. Anjing polis milik persekutuan memainkan peranan penting dalam keselamatan tanah air. Seorang pakar tentang anjing polis, iaitu L. Paul Wagoner daripada Program Sains Prestasi Anjing di Universiti Auburn, berkata, "anjing pengesan ialah komponen kritikal bagi keselamatan negara – dan ia juga memberikan pencegah sangat jelas dan terbukti untuk kegiatan pengganas." American Kennel Club menganggarkan bahawa antara 80 dengan 90 peratus daripada jumlah anjing yang dibeli oleh Jabatan Keselamatan Tanah Air Amerika Syarikat dan Jabatan Pertahanan Amerika Syarikat berasal daripada vendor asing, kebanyakannya terletak di Eropah.

Kebanyakan agensi polis di Amerika Syarikat – sama ada negeri, kaunti, atau tempatan – menggunakan anjing polis sebagai cara penguatkuasaan undang-undang. Selalunya, jabatan terkecil pun mengendalikan bahagian K-9 dengan sekurang-kurangnya seekor anjing; dalam kes ini, anjing polis biasanya akan melaksanakan semua tujuan yang dianggap perlu, yang paling lazim penangkapan suspek dan pengesanan narkotik, dan pasukan kerap menyahut panggilan. Di bandar raya lebih besar dan di kawasan metropolitan, jabatan polis kerap menggunakan berpuluh-puluh anjing polis. Dalam kes ini, setiap anjing kerap berkhidmat untuk tujuan masing-masing yang dalamnya setiap haiwan tertentu mengkhusus dan pasukan biasanya berkhidmat mengikut syif berjadual. Dalam kedua-dua kes, anjing polis hampir selalu dijaga oleh pengendali spesifik masing-masing. Agensi Perkhidmatan Ikan dan Hidupan Liar Amerika Syarikat menghendaki agar anjing polis menjalani latihan dalam perkhidmatan tahunan untuk memperakui kemahiran dan kelayakan semula. Latihan ini mesti berlangsung sekurang-kurangnya selama 24 jam setiap tahun.

Di bawah Akta Perlindungan Haiwan Penguatkuasaan Undang-undang Persekutuan, adalah menjadi feloni untuk menyerang atau membunuh haiwan penguatkuasa undang-undang, termasuk anjing polis dan kuda polis, di kesemua 50 negeri. Walau bagaimanapun, anjing polis tidak dilayan sebagai pegawai polis untuk tujuan undang-undang dan penyerangan atau pembunuhan anjing polis tidak boleh dihukum dengan cara sama seperti penyerangan atau pembunuhan pegawai polis manusia. Walaupun banyak jabatan polis secara rasmi membuat anjing mengangkat sumpah sebagai pegawai polis, angkat sumpah ini bersifat penghormatan semata-mata dan tidak membawa kepentingan undang-undang.

Anjing polis juga memainkan peranan besar dalam sistem jenayah Amerika. Banyak penjara menggunakan pasukan anjing khas sebagai cara campur tangan dalam pergaduhan atau rusuhan besar-besaran oleh banduan. Selain itu, banyak sistem jenayah menggunakan anjing – biasanya anjing pemburu darah – dalam mencari banduan yang melarikan diri.

Pada Oktober 2017, Jawatankuasa Kecil Hal Ehwal Antara Pemerintah dalam Jawatankuasa Dewan Amerika Syarikat mengenai Semakan dan Reformasi Pemerintah mengadakan perbicaraan tentang sama ada terdapat bekalan anjing mencukupi yang dapat dilatih sebagai anjing polis. Ahli Kongres Mike Rogers (R-AL) berkata bahawa serangan berterusan berilhamkan DAESH di Amerika Syarikat dan di seluruh dunia "telah mendorong permintaan mencanak" untuk anjing polis.

The Marshall Project menyelenggara pangkalan data gigitan anjing polis di serata Amerika Syarikat.

### Kes Mahkamah Agung
Mahkamah Agung Amerika Syarikat ialah mahkamah persekutuan tertinggi di Amerika Syarikat. Yang berikut merupakan sesetengah kes Mahkamah Agung Amerika Syarikat yang berkaitan dengan anjing polis:
* *[[United States v. Place]]* (1983) – Mahkamah memutuskan bahawa penghiduan oleh anjing polis terlatih khas adalah *[[sui generis]]* dan adalah tidak melanggar larangan Pindaan Keempat bagi penggeledahan dan perampasan tidak munasabah untuk seseekor anjing menghidu item peribadi seseorang di tempat awam, walaupun dilakukan tanpa waran.
* *[[City of Indianapolis v. Edmond]]* (2000) – Mahkamah memutuskan bahawa adalah tidak berperlembagaan untuk mendirikan titik periksa lebuh raya untuk tujuan utama penemuan narkotik haram. Dalam kes ini, Jabatan Polis Indianapolis menggunakan anjing polis untuk mengesan narkotik di titik periksa tanpa syak munasabah.
* *[[Illinois v. Caballes]]* (2005) – Mahkamah memutuskan bahawa polis tidak memerlukan sebab barang kali untuk membawa anjing pengesan dadah ke kenderaan semasa perhentian lalu lintas sah dan pencarian oleh anjing polis tidak dikira sebagai pencerobohan privasi, kerana anjing yang terlatih dengan baik hanya akan memberikan amaran tentang kehadiran bahan haram.
* *[[Florida v. Harris]]* (2013) – Mahkamah memutuskan bahawa amaran anjing polis tentang bahagian luar kenderaan memberikan sebab barang kali kepada pegawai untuk menggeledah kenderaan tanpa waran. Selanjutnya, Mahkamah bertegas bahawa negeri tidak perlu membuktikan kebolehpercayaan setiap anjing supaya bukti yang dikumpulkan daripada anjing tersebut sah di mahkamah.
* *[[Florida v. Jardines]]* (2013) – Mahkamah memutuskan bahawa bukti yang dikumpulkan daripada anjing polis di pintu hadapan rumah tidak boleh digunakan di mahkamah. Anjung hadapan rumah dianggap sebagai tempat persendirian dan polis memerlukan sebab barang kali dan waran geledah untuk membawa anjing polis ke pintu hadapan.
* *[[Rodriguez v. United States]]* (2015) – Mahkamah memutuskan bahawa, tanpa syak munasabah, penggunaan anjing polis selepas penamat perhentian lalu lintas sah melanggar Pindaan Keempat.

## Australia
Polis Persekutuan Australia menggunakan anjing polis "tujuan umum", yang tugasnya termasuk pencarian orang hilang, penangkapan suspek, dan penjagaan keamanan. Polis Persekutuan Australia juga menggunakan anjing polis yang dilatih untuk tujuan khusus, seperti pengesanan senjata api, bahan letupan, narkotik haram, dan mata wang. Angkatan Sempadan Australia juga menggunakan anjing pengesan untuk mencari orang tersembunyi atau produk haram di titik periksa sempadan. Setiap negeri mempunyai angkatan polis sendiri yang mempunyai unit K9.

## Bangladesh
Pengawal Sempadan Bangladesh, Batalion Tindak Cepat, dan Polis Metropolitan Dhaka mengekalkan beberapa skuad anjing untuk membantu dalam kempen antinarkotik dan kempen antipengeboman.

## Belanda
Briged Anjing Polis Belanda ialah sebahagian daripada unit kebangsaan kor polis kebangsaan dan menyokong unit lain dengan anjing terlatih khas. Anjing berkenaan dilatih untuk mengecam bau spesifik tunggal. Ia pakar dalam mengenal pasti bau (mengenal pasti bau yang dikongsi oleh objek dan orang), narkotik, bahan letupan dan senjata api, mengesan mayat manusia, dan mengesan orang lemas dan pencepat kebakaran.

10 unit rantauan juga mempunyai briged anjing sendiri. Sebagai contoh, unit anjing bagi polis rantauan Belanda Timur.

## Belgium
Kumpulan Sokongan Anjing Belgium ialah sebahagian daripada polis persekutuan negara itu. Kumpulan ini mempunyai 35 buah pasukan anjing, kebanyakannya terdiri daripada *malinois* Belgium. Sesetengah anjing dilatih untuk mengesan dadah, mayat manusia, hormon, atau pencepat kebakaran. Kira-kira sepertiga merupakan anjing penjejak yang dilatih untuk mencari atau mengenal pasti orang hidup. Pasukan ini kerap dikerahkan ke kawasan gempa bumi untuk mengesan orang yang terperangkap di dalam bangunan runtuh. Anjing pengesan bahan letupan polis persekutuan digandingkan dengan Unit Khas Polis Persekutuan.

## Denmark
Terdapat sejumlah 240 ekor anjing polis aktif di Denmark, setiap anjing dinilai dalam salah satu daripada tiga kumpulan: Kumpulan 1, Kumpulan 2, dan Kumpulan 3. Anjing dalam Kumpulan 1 sangat berpengalaman dan amat terlatih. Anjing Kumpulan 1 biasanya dalam lingkungan usia empat tahun hingga lapan tahun dan digunakan untuk rondaan, penyelamatan, pencarian bukti biologi, dan penyiasatan jenayah besar. Anjing Kumpulan 2 digunakan untuk tugas sama seperti anggota Kumpulan 1, tetapi menyertai penyiasatan jenayah besar atau pencarian bukti biologi. Kumpulan 3 ialah pangkat pemula untuk anjing polis dan hanya digunakan untuk operasi rondaan.

## Hong Kong

Pasukan Anjing Polis () diasaskan pada tahun 1949 dan merupakan angkatan pakar dalam Polis Hong Kong di bawah arahan langsung Biro Gerakan Khas. Peranannya ialah kawalan kumpulan ramai, pencarian dan penyelamatan, dan pengesanan racun dan bahan letupan. Sebagai tambahan, Pasukan Anjing Polis bekerjasama dengan jabatan lain untuk operasi antijenayah.

## India
Di India, Pengawal Keselamatan Kebangsaan memasukkan *malinois* Belgium ke dalam Unit K-9. Angkatan Keselamatan Sempadan dan Angkatan Polis Simpanan Pusat menggunakan anjing Rajapalayam sebagai anjing pengawal untuk menyokong Angkatan di sempadan Kashmir.

Untuk keselamatan rantauan, Polis Delhi telah merekrut banyak anjing jalanan di bandar raya itu untuk dilatih bagi tujuan keselamatan. Polis Benggala Barat menggunakan anjing gembala Jerman, anjing pengutip Labrador, dan anjing paria India dalam skuad penghidu bomnya.

## Israel

Israel menggunakan unit anjing untuk rondaan sempadan untuk menjejak orang haram atau objek yang menimbulkan ancaman. Anjing polis berkhidmat dalam Polis Israel dan Perkhidmatan Penjara Israel.

## Itali

Semua penguatkuasa undang-undang di Itali (Carabinieri, Polizia di Stato, dan Guardia di Finanza) mempunyai banyak anjing peronda dalam perkhidmatan untuk Ketenteraman Awam, Antidadah, Anti-Bahan Letupan, dan Pencarian dan Penyelamatan. Pusat pelatihan pertama untuk anjing polis di Itali diasaskan selepas Perang Dunia Pertama dan, pada tahun 1924, Itali membeli anjing gembala Jerman dari Jerman untuk operasi rondaan sempadan di Pergunungan Alp. Kelab Kenel Carabinieri dibentuk pada tahun 1957 untuk menghasilkan anjing polis dan melatih pengendali di Itali. Anjing gembala Jerman dan anjing gembala Belgium digunakan untuk berbilang tujuan, *labrador* untuk dadah, senjata, dan pengawasan bahan letupan, dan *rottweiler* berkhidmat untuk perlindungan.

## Jepun
Jepun ialah salah sebuah daripada segelintir negara Asia timur yang mempunyai anjing yang berkhidmat dalam penguatkuasaan undang-undang kerana negara lain tidak menyukai anjing kerana norma budaya. Pada antara abad ke-16 dengan abad ke-19, samurai mempunyai teman khidmat baka anjing Akita yang mempertahankan samurai semasa mereka tidur pada waktu malam. Pada zaman moden, anjing gembala Jerman ialah anjing polis lazim dalam Jabatan Polis Metropolitan Tokyo.

## Kanada

Pihak Kanada mula menggunakan anjing polis sekali-sekala pada tahun 1908. Walau bagaimanapun, mereka menggunakan anjing milik persendirian sehingga tahun 1935 apabila Polis Berkuda Diraja Kanada (RCMP) melihat nilai anjing polis dan mewujudkan pasukan pertama pada tahun 1937. Menjelang tahun 1950-an, RCMP mempunyai anjing gembala Jerman, *schnauzer*, dan pincer Dobermann dalam perkhidmatan.

Banyak perbandaran di Kanada menggunakan skuad anjing sebagai cara untuk menjejak suspek. Kebanyakan perbandaran di Kanada menggunakan teknik gigit dan tahan berbanding dengan teknik salak dan kepung yang bermaksud bahawa, sebaik anjing dikerahkan, ia menggigit suspek sehingga pengendali anjing mengarahkannya untuk melepaskan gigitan. Ini kerap mengakibatkan luka tusukan serius dan menyebabkan trauma bagi suspek. Anjing mempunyai status undang-undang sebagai harta di Kanada. Oleh itu, pembangunan undang-undang kes sedang menuju ke arah liabiliti mutlak untuk pengendali bagi haiwan yang sengaja dilepaskan untuk mencacatkan suspek dengan sengaja. Anjing ialah senjata pada hakikatnya.

Pada tahun 2010, seorang hakim Mahkamah Bangku Ratu Alberta mengekalkan tuduhan jenayah terhadap Kirk Steele, seorang lelaki yang hampir maut ditembak oleh seorang pegawai polis semasa dia menikam anjing polis milik pegawai itu. Hakim mendapati bahawa tembakan itu ialah perlakuan kejam dan luar biasa dan kekerasan berlebihan.

Polis memerlukan syak munasabah bahawa mereka akan mendapatkan bukti untuk menggunakan anjing untuk menghidu orang atau harta benda mereka di tempat awam. Ini adalah kerana penggunaan anjing untuk mengesan bau dianggap sebagai penggeledahan. Pengecualian utama kepada peraturan itu ialah anjing daripada Agensi Perkhidmatan Sempadan Kanada yang diizinkan untuk melakukan penggeledahan tanpa waran di bawah Seksyen 98 Akta Kastam.

Pada tahun 2017, terdapat laporan bahawa pasukan Kanada mempunyai hampir-hampir 170 buah pasukan anjing RCMP di serata Kanada dan terus bertambah semakin banyak perbandaran di Kanada melihat nilai anjing polis.

## Kenya
Anjing polis memulakan perkhidmatan di Kenya pada tahun 1948 sebagai sebahagian daripada Jabatan Siasatan Jenayah Polis Kenya. Sejak tahun 1950-an, anjing polis utama dalam perkhidmatan merupakan anjing gembala Jerman, sambil *labrador*, *rottweiler*, dan springerspaniel Inggeris digunakan untuk tujuan khusus. Sejak tahun 2000-an, Polis Kenya telah meningkatkan pembiakbakaan dan adopsi anjing polis dengan matlamat jangka panjang untuk mempunyai anjing yang berkhidmat di setiap balai polis di Kenya.

## Nepal
Polis Nepal mula-mula mengasaskan unit anjing pada tahun 1975 kerana peningkatan kadar jenayah dan untuk membantu siasatan. Sejak itu, anjing polis berada dalam perkhidmatan di pelbagai rantau di Nepal dan telah hadir di Lapangan Terbang Antarabangsa Tribhuvan sejak tahun 2009.

## Pakistan
Kastam Pakistan menggunakan unit K-9 untuk operasi antipenyeludupan. Polis Sindh di Pakistan juga mempunyai unit K-9 khusus.

## Peru

Peru merekrut pelbagai unit anjing untuk pelbagai operasi pemerintah, tentera, dan polis. Perkhidmatan Kesihatan Pertanian Kebangsaan (SENASA) dalam Kementerian Pertanian dan Pengairan mempunyai Briged Anjing Kesihatan Tumbuhan yang mengesan tumbuhan yang mungkin melanggar amalan perdagangan fitosanitasi dan untuk mencegah pengimportan seludup bagi makhluk perosak pada tumbuhan dan buah. Briged ini hadir di Lapangan Terbang Antarabangsa Jorge Chávez dan di dalam wilayah Peru.

Untuk Polis Kebangsaan Peru, mereka lebih menggemari baka anjing gembala Jerman, anjing gembala Belgium Malines, *beagle*, *weimaraner*, anjing pengutip keemasan, dan anjing pengutip Labrador untuk perkhidmatan mereka dan menerima derma anjing berusia antara 12 bulan dengan 24 bulan. Polis Kebangsaan menggunakan unit anjing untuk pengawasan dadah di lapangan terbang utama negara, iaitu Lapangan Terbang Antarabangsa Jorge Chávez, dengan angkatan yang menerima latihan anjing daripada Kastam dan Perlindungan Sempadan Amerika Syarikat.

Tentera Darat Peru mempunyai unit anjing yang dilatih untuk pencarian dan penyelamatan serta situasi bencana. Semasa pandemik COVID-19 di Peru, had perhimpunan dan perintah berkurung dikuatkuasakan dengan bantuan unit anjing yang berkhidmat untuk penguatkuasaan undang-undang.

## Rusia
Anjing polis telah digunakan di Rusia sejak tahun 1909 di Sankt-Peterburg. Anjing penyerang digunakan lazimnya oleh pihak polis dan diberongsong sepanjang masa melainkan diperintah untuk menangkap suspek. Anjing polis juga telah digunakan untuk menjejak pelarian, yang telah kekal lazim di kebanyakan Negara-negara Pengganti Kesatuan Soviet.

## Singapura

## Sweden
Pihak Berkuasa Polis Sweden buat masa ini mengerahkan sekitar 400 ekor anjing polis. Walau bagaimanapun, tiada kewajipan agar anjing berkenaan merupakan baka tulen, selagi memenuhi syarat mental dan fizikal yang ditetapkan oleh pihak polis. Anjing berusia 18–48 bulan layak menjalani ujian kemasukan untuk pelatihan K9. Anjing polis tinggal bersama dengan pengendalinya dan, selepas bersara pada usia 8–10 tahun, pengendali kerap mengambil alih pemilikan anjing itu.

## United Kingdom

Angkatan polis di serata negara, serta Polis Tentera Udara Diraja British, menggunakan anjing dan pengendali dan sekolah pelatihan anjing tersedia untuk menampung bilangan semakin meningkat bagi anjing yang digunakan. Penggunaan anjing polis menjadi popular pada tahun 1930-an apabila Scotland Yard secara rasmi menambahkan anjing ke dalam pasukan polisnya.

Terdapat lebih daripada 2,500 ekor anjing polis yang digunakan dalam kalangan pelbagai pasukan polis di United Kingdom, dengan *malinois* Belgium sebagai baka paling popular untuk kerja tujuan umum. Pada tahun 2008, seekor *malinois* Belgium betina yang dikendalikan oleh Konstabel Polis Graham Clarke memenangi Ujian Anjing Polis Kebangsaan dengan skor tertinggi yang pernah direkodkan, pada 914 mata daripada 1000.

Semua anjing polis British, tanpa mengira disiplin latihannya, mesti dilesenkan untuk bekerja secara operasi. Untuk mendapatkan lesen, ia perlu lulus dalam ujian pada penamat latihan dan sekali lagi setiap tahun sehingga bersara, yang biasanya pada sekitar usia 8 tahun. Piawaian yang diperlukan untuk menjadi beroperasi ditetapkan oleh jawatankuasa kecil Persatuan Ketua Pegawai Polis (ACPO) mengenai anjing polis dan disemak secara berkala untuk memastikan bahawa pelatihan dan pelesenan mencerminkan kaedah dan piawaian paling wajar.

Anjing polis sama ada bertujuan umum dan bertujuan khusus. Contohnya di Metropolitan, jenis tujuan umum kebanyakannya merupakan anjing gembala Jerman dengan sesetengah *malinois* Belgium dan anjing gembala Belanda. Jenis tujuan khusus merupakan kokerspaniel, springerspaniel, dan anjing pengutip Labrador.

## Rujukan

### Kutipan

### Bibliografi

*